《燕山万里雪》
元代·周霆震

燕山万里雪，不作黄河冰。玄德专所司，曷为失其凭。

赤云窃乘间，遂逐炎风兴。连延土山焦，反更繁青蝇。

毛炰列饔饩，臭腐日以升。禋祀古有严，孰与存芳馨。

昨梦观圜丘，玉辂苍龙乘。正气六合周，瑞花反严凝。

坐见昆冈火，瞬息投淄渑。愿言哀江南，尽洗毒雾蒸。

作者简介：（公元一二九二年至一三七九年）字亨远，安成（一作安福）人。生于元世祖至元二十九年，卒于明太祖洪武十二年，年八十八岁。以先世居石门田西，自号石田子初，省称石初。多从宋诸遗老游，得其绪论。延佑中，（公元一三一七年）再试不售，遂杜门谢客，专意于诗古文。霆震亲见元代之盛，又亲见元代之亡，故其诗忧时伤乱，感情至深。所著石初集十卷，附录一卷，《四库总目》人目为元末之诗史。